N A C R T

**ZAKON**

**O IZMJENAMA I DOPUNAMA ZAKONA O POREZU NA DOHODAK FIZIČKIH LICA**

**Član 1**

U Zakonu o porezu na dohodak fizičkih lica („Službeni list RCG“, br. 65/01, 37/04 i 78/06 i „Službeni list CG“, br. 86/09, 14/12, 6/13, 62/13, 60/14, 79/15, 83/16, 67/19, 59/21, 146/21 i 152/22), u članu 1 poslije stava 2 dodaje se novi stav koji glasi:

“(3) Izuzetno od stava 2 ovog člana, prihodi od poreza na dohodak iz člana 12 stav 2 tačka 10 ovog zakona pripadaju budžetu Crne Gore u visini od 100% ukupno ostvarenih prihoda po tom osnovu.”

**Član 2**

U članu 5 stav 1 tačka 10 riječi: “i igara na sreću” brišu se.

**Član 3**

U članu 5a stav 2 tačka 9a mijenja se i glasi:

“naknada za novorođeno dijete:

- zaposlenog do 1.000€,

- ostvarena u skladu sa zakonom kojim se uređuje socijalna i dječja zaštita;”

Poslije tačke 9a dodaje se nova tačka koja glasi:

“9b) davanja poslodavca zaposlenim ženama povodom Međunarodnog dana žena, u visini do 100€ na godišnjem nivou;”

**Član 4**

U članu 10 tačka 2 poslije riječi: “tačka 2” dodaju se riječi: “alineja 1“.

U tački 3 riječi: “tač. 3 do 8” zamjenjuju se riječima: “tačka 2 alineja 2 i tač. 3 do 10”.

Na kraju tačke 3 tačka se zamjenjuje tačka-zarezom i dodaje se nova tačka koja glasi:

“4) koji je ostvaren na osnovu prihoda iz člana 12 stav 2 tačka 10 ovog zakona iznosi 15%.”

**Član 5**

U članu 12 stav 2 tačka 2 mijenja se i glasi:

“2) samostalne djelatnosti, i to od:

- osnovne djelatnosti;

- povremene samostalne djelatnosti;”

Na kraju tačke 8 tačka se zamjenjuje tačka-zarezom i dodaju dvije nove tačke koje glase:

“9) interneta i video igara (gaming);

10) igara na sreću.”

**Član 6**

Član 14 mijenja se i glasi:

“(1) Ličnim primanjima smatraju se:

1) zarade, naknade zarada, prihodi po drugom osnovu, ostvareni u skladu sa propisima kojima se uređuje radni odnos.

2) primanja članova predstavničkih i izvršnih tijela državne, odnosno lokalne uprave, ako su ta lica zaposlena kod isplatioca;

3) primanja članova skupština, upravnih odbora, nadzornih odbora i drugih njima sličnih tijela u pravnim licima, članova povjereništava i odbora koje imaju ta tijela, ako su ta lica zaposlena kod isplatioca;

4) primanja ostvarena u obliku bonova, novčanih potvrda, akcija ili robe, činjenjem ili pružanjem pogodnosti, opraštanjem duga, kao i pokrivanjem rashoda poreskog obveznika novčanom naknadom ili neposrednim plaćanjem;

5) primanja koja se ostvaruju od privremenih i povremenih poslova po osnovu ugovora zaključenim sa poslodavcem;

6) primanja koja se ostvaruju na osnovu ugovora o dopunskom radu, koja su upodobljena sa propisima o radu.

(2) Iznos ličnih primanja iz stava 1 tačka 6 ovog člana predstavlja:

1) nominalna vrijednost bonova, novčanih potvrda i akcija;

2) cijena koja bi se postigla prodajom roba na tržištu;

3) naknada koja bi se postigla na tržištu za usluge odnosno pogodnosti koje se čine obvezniku;

4) novčani iznos pokrivenih rashoda.”

**Član 7**

Član 16 mijenja se i glasi:

“(1) Prihodom od obavljanja samostalne djelatnosti smatra se prihod ostvaren od:

1) osnovne djelatnosti i

2) povremene samostalne djelatnosti.

(2) Prihodom iz stava 1 tačka 1 ovog člana smatra se prihod ostvaren od privredne djelatnosti, slobodnih zanimanja (profesionalne djelatnosti fizičkih lica koja su po tom osnovu osiguranici obaveznog socijalnog osiguranja u skladu sa propisima koji uređuju obavezno socijalno osiguranje), profesionalnih i intelektualnih usluga koje su osnovna djelatnost poreskog obveznika koji je upisan u registar kod nadležnog organa, odnosno organizacije.

(3) Djelatnostima slobodnih zanimanja iz stava 2 ovog člana smatra se samostalna djelatnost: zdravstvenih radnika, veterinara, poljoprivrednika, advokata, notara, revizora, inženjera, arhitekata, savjetnika, konsultanata, prevodilaca, novinara i druge slične djelatnosti.

(4) Prihodom iz stava 1 tačka 2 ovog člana smatra se prihod od povremene samostalne djelatnosti koja nije osnovna djelatnost poreskog obveznika, a koju povremeno obavlja radi ostvarivanja prihoda, odnosno prihod koji je ostvaren po osnovu ugovora o djelu ili drugog vida angažovanja koji za predmet ima samostalnu izradu ili opravku određene stvari, odnosno samostalno izvršenje određenog fizičkog ili intelektualnog posla, ako se u skladu sa ovim zakonom ne oporezuje po drugom osnovu.

(5) U pogledu načina vođenja poslovnih knjiga i sastavljanja finansijskih iskaza na lica koja ostvaruju prihoda od samostalne djelatnosti primjenjuju se odredbe zakona kojim se uređuje računovodstvo, ako ovim zakonom nije drugačije propisano.

**Član 8**

U članu 20 stav 2 riječ: “drugih” zamjenjuje se riječju: “povremenih”.

**Član 9**

Član 24 mijenja se i glasi:

“(1) Izdaci za zdravstvene, humanitarne, socijalne, obrazovne, naučne, vjerske, kuturne i sportske svrhe, zaštitu životne sredine, kao i izdaci namijenjeni ustanovama, odnosno pružaocima usluga socijalne i dječije zaštite osnovanim u skladu sa zakonom kojim se uređuje socijalna i dječija zaštita, priznaju se kao rashod najviše do 3% ukupnog prihoda, u skladu sa stavom 3 ovog člana.

(2) Izdaci iz stava 1 ovog člana priznaju se u novcu, stvarima, pravima i uslugama.

(3) Izdaci iz stava 1 ovog člana priznaju se kao rashod samo ako su izvršeni pravnim licima (državnim organima, javnim ustanovama, nevladinim i drugim organizacijama) koja obavljaju poslove, odnosno djelatnosti u svrhe iz stava 1 ovog člana u skladu sa posebnim propisima i ako se koriste isključivo u te svrhe.”

**Član 10**

U članu 32 stav 7 riječi: “primarne proizvodnje poljoprivrednih proizvoda, transporta, brodogradilišta, ribarstva” zamjenjuju se riječima: “transporta, brodogradilišta”.

**Član 11**

U članu 37 stav 1 tačka 2 poslije riječi: “u novcu” dodaje se zarez i riječ: “udjelima”.

Poslije tačke 3 dodaje se nova tačka koja glasi:

“3a) prihodi fizičkih lica nastali raspodjelom preostale imovine (likvidacionog ostatka) u postupku likvidacije ili stečaja iznad vrijednosti uloženog kapitala.”

Poslije stava 3 dodaje se novi stav koji glasi:

“(4) Osnovicu za oporezivanje prihoda od kapitala čini bruto iznos prihoda iz st. 1 i 2 ovog člana.”

**Član 12**

U članu 37a stav 1 poslije riječi: “prodajom” dodaje se zarez i riječi: “odnosno prenosom”.

**Član 13**

U članu 37d u stavu 3 riječi: “Ako je” zamjenjuju se riječima: “Izuzetno od člana 5 tačka 6 ovog zakona, ako je”.

**Član 14**

Član 37n mijenja se i glasi:

“(1) Drugim primanjima iz člana 12 stav 2 tačka 8 ovog zakona smatraju se:

1) nagrade, novčane pomoći, naknade troškova i štete i davanje fizičkim licima koja nijesu zaposlena kod isplatioca prihoda;

2) primanja fizičkih lica iznad iznosa određenog članom 5a ovog zakona;

3) primanja članova predstavničkih i izvršnih tijela državne, odnosno lokalne uprave, ako ta lica nijesu zaposlena kod isplatioca;

4) primanja članova skupština, upravnih odbora, nadzornih odbora i drugih njima sličnih tijela u pravnim licima, članova povjereništava i odbora koje imaju ta tijela, ako ta lica nijesu zaposlena kod isplatioca;

5) primanja stečajnih upravnika i sudija porotnika koji nemaju svojstvo službenika suda;

6) otpremnine kod sporazumnog raskida radnog odnosa;

7) prihodi kod posredovanja pri prodaji proizvoda;

8) svi ostali prihodi koji nijesu oporezovani ili nijesu izuzeti od oporezivanja ili oslobođeni od plaćanja poreza po ovom osnovu.

(2) Primanja iz stava 1 tačka 1 ovog člana ne predstavlja obavezu protivusluge i nijesu oporezovani po drugom osnovu.”

**Član 15**

Poslije člana 37n dodaju se dva nova potpoglavlja i četiri nova člana koji glase:

**“****5d. Prihodi ostvareni preko interneta i video igara (gaming)**

**Prihodi**

**Član 37o**

Prihodima preko interneta smatraju se prihodi koje fizičko lice ostvari od obavljanja djelatnosti preko interneta, ukoliko nijesu oporezovani po drugom osnovu.

Prihodima ostvarenim od video igara (gaming) smatraju se prihodi koje fizičko lice ostvari od takmičenja i drugih prihoda od video-igara, a koji nemaju karakter zarade u skladu sa propisima o radu.

**Član 37p**

Rashodi po osnovu obavljanja djelatnosti preko interneta priznaju se u visini 15% ostvarenih prihoda preko interneta.

Rashodi po osnovu video-igara (gaming) smatraju se stvarni troškovi nastali u vezi sa ostvarivanjem tih prihoda, pod uslovom da su dokumentovani.

Ako se rashodi iz stava 2 ovog člana ne dokumentuju, priznaju se standardni rashodi u visini od 20% ostvarenih prihoda od video igara (gaming).

**Član 37q**

Oporezivi prihod ostvaren preko interneta predstavlja razliku između prihoda iz člana 37o stav 1 i rashoda iz člana 37p stav 1 ovog zakona nastalih u istom poreskom periodu.

Oporezivi prihod ostvaren od video igara (gaming) predstavlja razliku između prihoda iz člana 37o stav 2 i rashoda iz člana 37p stav 2, odnosno stav 3 ovog zakona nastalih u istom poreskom periodu.

**5e. Prihodi** **ostvareni od igara na sreću**

**Član 37r**

Prihodom od igara na sreću smatra se svaki dobitak od igara na sreću koji je ostvaren u skladu sa zakonom kojim se uređuju igre na sreću.

Dobitkom od igara na sreću iz stava 1 ovog člana smatra se ukupan dobitak umanjen za iznos uloženih sredstava.”

**Član 16**

U članu 42 poslije stava 1 dodaje se novi stav koji glasi:

“1a) Izuzetno od stava 1 ovog člana, u slučaju prestanka obavljanja samostalne djelatnosti porez na dohodak obračunava se za period godine u kojem je poreski obveznik obavljao samostalnu djelatnost.”

**Član 17**

U članu 43 poslije stava 2 dodati novi stav koji glasi:

“2a) Izuzetno od stava 2 ovog člana, poreski obveznik koji tokom godine prestane da obavlja samostalnu djelatnost dužan je da podnese poresku prijavu u roku od 30 dana od dana brisanja iz registra.”

U stavu 4 tačka 1 mijenja se i glasi:

“1) od samostalne djelatnosti, i to od:

- osnovne djelatnosti,

- povremene samostalne djelatnosti koja nije predmet poreza po odbitku;”

Na kraju tačke 7 tačka se zamjenjuje tačka-zarezom i dodaje nova tačka koja glasi:

“8) od obavljanja djelatnosti preko interneta i od video igara (gaming).”

Poslije stava 6 dodaju se dva nova stava koja glase:

“(6a) Podaci o kapitalnom dobitku koji je poreski obveznik evidentirao u poslovnim knjigama iskazuju se u poreskom bilansu i ne podliježu podnošenju posebne poreske prijave.

(6b) Nadležni poreski organ će po službenoj dužnosti podnijeti poresku prijavu u ime poreskog obveznika koji prijavu ne podjese u roku predviđenom zakonom.”

**Član 18**

Poslije člana 43 dodaje se novi član koji glasi:

**“****Član 43a**

(1) Poresku obavezu za poreske obveznike iz člana 43 stav 4 tačka 5 ovog zakona nadležni poreski organ utvrđuje na osnovu podataka iz poreske prijave i podataka iz službene evidencije.

(2) Poreska obaveza iz stava 1 ovog člana utvrđuje se rješenjem.

(3) Rješenje iz stava 2 ovog člana nadležni poreski organ donosi u roku od 30 dana od dana podnošenja prijave.”

**Član 19**

U članu 48 u stavu 4 poslije riječi: “za tu godinu” dodaje se zarez i riječi: “o čemu obavještava nadležni poreski organ u roku od 15 dana od dana registracije”.

Stav 5 briše se.

**Član 20**

Poslije člana 48 dodaje se novi član koji glasi:

**“****Član 48a**

(1) Porez na prihode ostvarene od povremene samostalne djelatnosti koji:

- je predmet poreza po odbitku iz člana 16 stav 4 ovog zakona obračunava, obustavlja i uplaćuje isplatilac prihoda pri svakoj isplati, po ostopi od 15% na poresku osnovicu koja predstavlja razliku između ostvarenih prihoda i rashoda iz člana 20 stav 2 ovog zakona.

- nije predmet poreza po odbitku iz člana 16 stav 4 ovog zakona obračunava i plaća porez na dohodak fizičkih lica istovremeno sa podnošenjem poreske prijave, po stopi od 15% na osnovicu koja predstavlja razliku između ostvarenih prihoda i rashoda iz člana 20 stav 2 ovog zakona.”

**Član 21**

U članu 49 u stavu 1 riječi: “18.000 Eura” zamjenjuju se riječima: “30.000 Eura”.

U stavu 4 riječi: “do kraja tekuće godine za narednu godinu” zamjenjuju se riječima: “do kraja januara u godini za koju se porez obračunava”.

Poslije stava 6 dodaju se dva nova stava koja glase:

“(6a) Ukoliko se utvrde okolnosti koje su opravdane za promjenu načina oporezivanja iz stav 1 ovog člana, nadležni poreski organ će donijeti rješenje kojim će poreskom obvezniku naložiti promjenu načina oporezivanja.”

U stavu 8 zarez i riječi: “osim trgovinske i ugostiteljske djelatnosti koja se obavlja na tezgi, u privremenom objektu, sličnom montažnom ili pokretnom objektu” brišu se.

Poslije stava 8 dodaju se tri nova stava koja glase:

“(9) Obvezniku koji trgovinsku ili ugostiteljsku djelatnost obavlja u kiosku, prikolici ili pokretnom objektu može se odobriti da porez plaća u paušalnom iznosu.

(10) Pravo na paušalno oporezivanje iz stava 9 ovog člana može da ostvari objeznik koji vrši proizvodnju i prodaju isključivo sopstvenih proizvoda u okviru obavljanja djelatnosti.

(11) Poreski obveznik koji je registrovan za porez na dodatu vrijednost ne može porez na dohodak fizičkih lica plaćati u paušalnom iznosu.”

**Član 22**

U članu 50 poslije riječi: “isplatom prihoda” dodaje se zarez i riječi: “odnosno upisa u nadležni registar”.

**Član 23**

Poslije člana 50d dodaju se dva nova potpoglavlja i dva nova člana koja glase:

“**6d. Plaćanje poreza na prihode** **ostvarene preko interneta i od video-igara (gaming)**

**Član 50e**

Porez na prihode ostvarene preko interneta i od video-igara (gaming) obračunava se po stopi od 15% i plaća se istovremeno sa podnošenjem godišnje poreske prijave.

**6e. Plaćanje poreza na prihode** **od igara na sreću**

**Član 50f**

Porez na prihode ostvarene od igara na sreću obračunava i obustavlja priređivač igara na sreću pri svakoj isplati dobitka i uplaćuje najkasnije narednog radnog dana od dana isplate.

Porez na dobitke od igara na sreću plaća se po stopi od 15%.”

**Član 24**

U članu 53a poslije tačke 2a) dodaje se nova tačka koja glasi:

“2b) kao isplatilac dobitaka od igara na sreću porez na prihode ne obračuna, netačno obračuna, ne obustavi ili ne uplati u propisanom roku (član 50f).”

**Član 25**

U članu 53v u tački 1 riječi: “st. 1 i 2” zamjenjuju se riječima: “st. 1, 2 i 2a”.

**Član 26**

Ovaj zakon stupa na snagu osmog dana od dana objavljivanja u “Službenom listu Crne Gore”.

**O B R A Z L O Ž E NJ E**

**I.   Ustavni osnov za donošenje zakona**

Ustavni osnov za donošenje Zakona o izmjenama i dopunama Zakona o porezu na dohodak fizičkih lica sadržan je u članu 142 stav 3 Ustava Crne Gore, kojim je predviđeno da se porezi i druge dažbine mogu uvoditi samo zakonom.

**II.   Razlozi za donošenje zakona**

Zakonom o porezu na dohodak fizičkih lica („Službeni list RCG” br.  65/01, 37/04, 78/06 i "Službeni list CG", br. 86/09, 14/12, 6/13, 62/13, 60/14, 79/15, 83/16, 67/19, 59/21, 146/21 i 152/22) uređeno je oporezivanje dohotka fizičkih lica.

Nacrtom zakona o izmjenama i dopunama Zakona o porezu na dohodak fizičkih lica predviđeno je proširenje poreskog obuhvata sa dva nova izvora prihoda, unaprijeđenje zakonskih rješenja koja su u praksi izazivala nedoumice kod poreskih obveznika koji su ta zakonska rješenja primjenjivali, a koja će u konačnom uticati na unapređenje poslovnog ambijenta, te uvećanje limita za paušalno oporezivanje prihoda od samostalne djelatnosti.

U smislu širenja poreskog obuhvata predlaže se uvođenje dva nova izvora prihoda, i to za prihode ostvarene preko interneta i video igara i od igara na sreću. Detaljnom razradom predloženog zakonskog rješenja predviđeno je da se porez na dohodak od prihoda preko interneta i video igara oporezuje po godišnjoj prijavi po stopi od 15%, a da se prihodi od igara na sreću oporezuju pri svakoj isplati dobitka po stopi od 15%. Prihodi od igara na sreću će pripadati budžetu Crne Gore u visini od 100% ukupno ostvarenih prihoda po tom osnovu. U okviru prihoda od samostalne djelatnosti predlaže se naprednije zakonsko rješenje koje će pored postojećih obuhvatiti i poreski tretman prihoda koje fizičko lice povremeno ostvari od drugog fizičkog lica.

Ministarstvo finansija je u minulom periodu identifikovalo da izdaci koji se u skladu sa ovim zakonom priznaju kao rashod do određenog procenta predstavljaju poreski rashod. S tim u vezi, predložena je nova norma koja uređuje predmetnu oblast, na način da se predlaže jasna norma koja definiše koji se izdaci priznaju kao rashod najviše do 3% ukupnog prihoda, a što će doprinijeti smanjenju poreske evazije u dijelu ovog poreskog oblika, odnosno zloupotreba od strane poreskih obveznika.

U smislu unapređenja poslovnog ambijenta predlaže se da se poresko oslobođenje za poreskog obveznika koji otpočne obavljanje djelatnosti u privredno nedovoljno razvijenim opštinama može koristiti, pored već propisanih sektora, i u sektoru primarne proizvodnje poljoprivrednih proizvoda i ribarstva. Na predloženi način želimo da podstaknemo poljoprivrednu proizvodnju u nedovoljno razvijenim opštinama, što će pozitivno uticati kako na zapošljavanje tako i na smanjenje uvoza poljoprivrednih proizvoda.

U cilju pravednijeg sistema oporezivanja u zavisnosti od izvora prihoda, predlaže se dopuna drugih primanja kategorijama koje su do sada bile oporezovane kao lična primanja, ali i kategorijama koje nijesu jasno propisane u važećem zakonu. Prethodno navedeno će pozitivno uticati na naplatu prihoda po osnovu poreza na dohodak fizičkih lica, ali i na poreske obveznike koji su u ranijem periodu morali da poresku obavezu plate jednokratno u skladu sa godišnjom prijavom poreza na dohodak fizičkih lica.

Nacrtom zakona predviđeno je da kada poreski obveznik ostvari lična primanja kod dva ili više poslodavaca, u tom slučaju će Poreska uprava biti u obavezi da poresku obavezu utvrdi rješenjem na osnovu podataka iz poreske prijave koju podnosi poreski obveznik i podataka iz službene evidencije, u roku od 30 dana od dana podnošenja prijave.

Na kraju, predlaže se uvećanje limita za paušalno oporezivanje prihoda od samostalne djelatnosti, sa 18.000€ na 30.000€. Pored limita, predlaže se i promjena roka za podnošenje zahtjeva za paušalno oporezivanje prihoda od samostalne djelatnosti.

**III.  Usaglašenost sa evropskim zakonodavstvom i potvrđenim međunarodnim konvencijama**

Materija obuhvaćena predmetnim zakonom nije izričito regulisana propisima EU.

**IV.   Objašnjenje osnovnih pravnih instituta**

**Član 1** – Ovim članom predlaže se da prihodi od poreza na dohodak fizičkih lica koji se ostvare od igara na sreću u skladu sa ovim zakonom pripadaju budžetu Crne Gore u visini od 100% ukupno ostvarenih prihoda po tom osnovu.

**Član 2** – Ovim članom predlaže se brisanje dohotka od igara na sreću iz prihoda koji se izuzimaju iz dohotka, imajući u vidu da se ovim zakonom predlaže uvođenje poreskog statusa prihoda od igara na sreću kao posebnog izvora prihoda.

**Član 3** – Ovim članom predlaže se unapređenje važećeg zakonskog rješenja, kojim će neoporezivi dio dohotka biti za naknadu za novorođeno dijete zaposlenog do 1.000€, kao i naknade za novorođeno dijete ostvarene u skladu sa zakonom kojim se uređuje socijalna i dječija zaštita. Na ovaj način će biti otklonjene nedoumice pri primjeni važećeg zakonskog rješenja koje uređuje poreski tretman naknade za novorođeno dijete. Osim navedenog, predlaže se uvođenje neoporezivog dijela do 100€ godišnje za davanje poslodavca zaposlenim ženama povodom Međunarodnog dana žena.

**Član 4** – Ovim članom predlažu se stope poreza na dohodak fizičkih lica od novih izvora prihoda, koja iznosi 15% na prihode ostvarene preko interneta i video igara i od igara na sreću.

**Član 5** – Ovim članom predlaže se propisivanje novih izvora prihoda, i to prihoda ostvarenih po osnovu interneta i video igara i igara na sreću, te odvajanje osnovne samostalne od povremene samostalne djelatnosti, zbog načina obračunavanja poreske obaveze.

**Član 6** – Ovim članom predlaže se preciznije definisanje ličnih primanja, koja će biti korigovana za određeni broj dosadašnjih ličnih primanja koja se, prije svega, isplaćuju licima koja nijesu zaposlena kod isplatioca. Prethodno opisano će doprinijeti efikasnijoj naplati poreskih prihoda po osnovu poreza na dohodak fizičkih lica, koji je do sada za kategorije poreskih obveznika koji su ostvarivali lična primanja kod dva ili više poslodavaca, odnosno isplatilaca naplaćivan po godišnjoj prijavi poreza na dohodak fizičkih lica.

**Član 7** – Ovim članom predlaže se unapređenje odredbe koja propisuje šta se smatra prihodom od obavljanja samostalne djelatnosti, na način da se nedvosmisleno odvajaju kategorije osnovne i povremene samostalne djelatnosti. Na taj način je kreirana adekvatna osnova za dalju razradu zakonskog rješenja putem ostalih članova ovog zakona, koja će u konačnom omogućiti Ministarstvu finansija da kroz podzakonska akta propiše način obračunavanja i plaćanja poreza po osnovu osnovne i povremene samostalne djelatnosti.

**Član 8** – Ovim članom se vrši terminološko usklađivanje sa članom kojim se vrši kategorizacija samostalne djelatnosti na osnovnu i povremenu.

**Član 9** – Ministarstvo finansija je u minulom periodu sprovelo analizu poreskih rashoda, koja je pokazala da izdaci iz člana 24 važećeg Zakona predstavljaju poreski rashod koji je potrebno normativno prilagoditi. S tim u vezi, predlaže se da se izdaci za zdravstvene, humanitarne, socijalne, obrazovne, naučne, vjerske, kulturne i sportske svrhe, zaštitu životne sredine, izdaci namijenjeni ustanovama ili pružaocima usluga socijalne i dječije zaštite priznaju kao rashod najviše do 3% ukupnog prihoda, samo ako su izvršeni pravnim licima (državnim organima, javnim ustanovama, nevladinim i drugim organizacijama) koja obavljaju poslove, odnosno djelatnosti u oblastima za koje su izdaci namijenjeni.

**Član 10** – Ovim članom predlaže se ukidanje zabrane korišćenja poreskog oslobođenje za poreskog obveznika koji otpočne obavljanje djelatnosti u privredno nedovoljno razvijenim opštinama, a koji posluje u sektoru primarne proizvodnje poljoprivrednih proizvoda i ribarstva. Na predloženi način želimo da unaprijedimo poslovni ambijent, podstaknemo poljoprivrednu proizvodnju u nedovoljno razvijenim opštinama, što će u konačnom imati brojne pozitivne efekte, kako za poreske obveznike tako i za prihodnu stranu budžeta Crne Gore.

**Član 11** – Ovim članom predlaže se unapređenje važeće norme koja propisuje prihode od kapitala. Naime, predloženim zakonskim rješenjem se predviđa da se, pored važećih, prihodom od kapitala smatraju i udjeli u dobiti koje ostvare članovi uprave i zaposleni u udjelima, te prihodi fizičkih lica nastali raspodjelom preostale imovine (likvidacionog ostatka) u postupku likvidacije ili stečaja iznad vrijednosti uloženog kapitala. Pored navedenog, predloženim članom se predviđa da osnovicu za oporezivanje prihoda od kapitala čini bruto iznos od prihoda od kapitala.

**Član 12** – Ovim članom se predlaže da se kapitalnim dobitkom smatra prihod ostvaren prodajom, odnosno prenosom imovine i to nepokretnosti, udjela u pravnom licu i hartija od vrijednosti.

**Član 13** – Ovim članom se predlaže izuzetak od prihoda koji se izuzimaju od dohotka, na način da ukoliko je poreski obveznik koji je stekao nepokretnost po osnovu poklona ili nasljeđa, pod nabavnom cijenom smatra se cijena po kojoj je poklonodavac, odnosno ostavilac stekao tu nepokretnost.

**Član 14** – Ovim članom se propisuju dodatne kategorije prihoda koje se smatraju drugim primanjima, a koje će između ostalog rasteretiti poreske obaveze po godišnjoj prijavi dio fizičkih lica koja su u skladu sa važećim zakonom ostvarivala lična primanja kod dva ili više poslodavaca, odnosno isplatilaca. Pored navedenog, poreski status u skladu sa ovim članom dobijaju otpremnine kod sporazumnog raskida radnog odnosa, te prihodi kod posredovanja pri prodaji proizvoda, i isti će biti oporezovani po stopi od 15%.

**Član 15** – Ovim članom predlaže se detaljna razrada prihoda ostvarenih preko interneta i video igara, te prihoda ostvarenih od igara na sreću. S tim u vezi, predlažu se dva nova potpoglavlja i četiri nova člana koja detaljno razrađuju šta se smatra prihodima i rashodima po osnovu novih izvora prihoda, kao i oporezivi prihod koji će predstavljati iznos na koji će se primjenjivati poreska stopa u skladu sa članom 10 Zakona o porezu na dohodak fizičkih lica.

**Član 16** – Ovim članom predlaže se izuzetak od opšteg pravila da se porez na dohodak obračunava godišnje, na način da u slučaju prestanka obavljanja samostalne djelatnosti porez na dohodak obračunava se za period godine u kojem je poreski obveznik obavljao samostalnu djelatnost.

**Član 17** – Ovim članom predlaže se, između ostalog, izuzetak od opšteg pravila da se poreska prijava podnosi do kraja aprila tekuće za prethodnu godinu, na način da ako poreski obveznik tokom godine prestane da obavlja samostalnu djelatnost u tom slučaju je dužan da podnese poresku prijavu u roku od 30 dana od dana brisanja iz registra. Pored navedenog, predlaže se dopuna liste poreskih obveznika koji su u obavezi da podnesu poresku prijavu poreza na dohodak fizičkih lica, te unapređenje zakonskog rješenja koje će omogućiti nadležnom poreskom organu da po službenoj dužnosti podnosi poresku prijavu u ime poreskog obveznika koji prijavu ne podnese u roku predviđenom zakonom.

**Član 18** – Ovim članom predlaže se uvođenje procedure za utvrđivanje poreske obaveze za fizička lica koja ostvaruju lična primanja kod dva ili više poslodavaca, koja podrazumijeva da će Poreska uprava biti u obavezi da poresku obavezu utvrdi rješenjem na osnovu podataka iz poreske prijave koju podnosi poreski obveznik i podataka iz službene evidencije, u roku od 30 dana od dana podnošenja prijave.

**Član 19** – Ovim članom predlaže se da poreski obveznik koji u toku godine otpočne sa obavljanjem djelatnosti, akontaciju poreza na prihod od samostalne djelatnosti određuje na osnovu procjene ostvarenja prihoda za tu godinu, o čemu obavještava Poresku upravu u roku od 15 dana od dana registracije.

**Član 20** – Ovim članom predlaže se način obračuna i plaćanja poreza na prihode ostvarene od povremene samostalne djelatnosti, u slučaju kada su prihodi predmet poreza po odbitku i kada prihodi nijesu predmet poreza po odbitku.

**Član 21** – Ovim članom predlaže se uvećanje limita za paušalno oporezivanje prihoda od samostalne djelatnosti, sa 18.000€ na 30.000€. Pored limita, predlaže se i promjena roka za podnošenje zahtjeva za paušalno oporezivanje prihoda od samostalne djelatnosti, koji će se moći podnositi do kraja januara u godini za koju se porez obračunava. Ovim članom se predlaže i unapređenje važećeg zakonskog rješenja koje definiše koji poreski obveznici mogu koristiti pravo na plaćanja poreske obaveze u paušalnom iznosu, da bi se u narednom periodu izbjegle zloupotrebe od strane poreskih obveznika.

**Član 22** – Ovim članom predlaže se da je isplatilac prihoda od kapitala dužan da obračuna, obustavi i uplati porez na prihod od kapitala istovremeno sa isplatom prihoda, odnosno upisa u nadležni registar. Na ovaj način će biti izbjegnuta različita tumačenja koja su u vezi ovog člana u prethodnom periodu bila prisutna.

**Član 23** – Ovim članom predlažu se dva nova potpoglavlja i dva nova člana koja uređuju plaćanje poreza na prihode ostvarene preko interneta i video igara i na prihode od igara na sreću. Predloženo je da se porez na prihode ostvarene preko interneta i od video igara obračunava po stopi od 15% i plaća istovremeno sa podnošenjem poreske prijave, a da porez na prihode ostvarene od igara na sreću obračunava i obustavlja priređivač igara na sreću po stopi od 15%, pri svakoj isplati dobitka i uplaćuje se najkasnije narednog radnog dana od dana isplate.

**Čl. 24 i 25** – Ovim članovima predlaže se uvođenje kaznenih odredbi za isplatioca dobitka od igara na sreću koji porez na prihod od igara na sreću ne obračuna, netačno obračuna, ne obustavi ili ne uplati u roku propisanom ovim zakonom. Pored navedenog, predlaže se i uvođenje kaznene odredbe za poreskog obveznika koji tokom godine prestane da obavlja samostalu djelatnost, a u roku od 30 dana od dana brisanja iz registra ne podnese poresku prijavu.

**Član 26** – Ovim članom predlaže se da ovaj zakon stupi na snagu osmog dana od dana objavljivanja u „Službenom listu Crne Gore”.

**V. Procjena finansijskih sredstva  za sprovođenje zakona**

Za sprovođenje ovog zakona nije potrebno obezbijediti dodatna sredstva.

**PREGLED ODREDABA ZAKONA O POREZU NA DOHODAK FIZIČKIH LICA KOJE SE MIJENJAJU I ČIJE IZMJENE I DOPUNE SE PREDLAŽU**

**Član 1**

(1) Ovim zakonom uvodi se obaveza plaćanja poreza na dohodak fizičkih lica (u daljem tekstu: porez na dohodak).

(2) Prihodi od poreza na dohodak pripadaju budžetu Crne Gore i budžetima jedinica lokalne samouprave u srazmjeri utvrđenoj posebnim zakonom.

**Član 5 ﻿**

Dohotkom se ne smatraju prihodi ostvareni po osnovu:

1) propisa o pravima lica sa invaliditetom;

2) dječjeg dodatka i posebne pomoći za opremu novorođene djece;

3) osnovnih prava iz oblasti socijalne zaštite;

4) pomoći zbog uništenja ili oštećenja imovine usled elementarnih nepogoda ili drugih vanrednih događaja;

5) naknade iz zdravstvenog osiguranja, osim naknade zarada;

6) nasleđa i poklona;

7) organizovane socijalne i humanitarne pomoći;

8) državnih nagrada ustanovljenih zakonom;

9) penzija, osim penzija ostvarenih u skladu sa zakonom kojim se uređuju zarade državnih i javnih funkcionera i invalidnina;

10) nagradnih igara i igara na sreću;

11) osiguranja stvari, života i imovine.

**Član 5a ﻿**

(1) Porez na dohodak ne plaća se na naknade po osnovu primanja, odnosno naknade za povećane troškove zaposlenih do iznosa utvrđenog propisom Vlade Crne Gore (u daljem tekstu: Vlada), i to:

1) - brisana -

2) - brisana -

3) dnevnica za službeno putovanje u zemlji;

4) troškova prevoza sopstvenim vozilom u službene svrhe.

(2) Porez na dohodak ne plaća se na primanja ostvarena po osnovu:

1) - brisana -

2) dnevnica za službena putovanja u inostranstvo do iznosa propisanog za korisnike državnog budžeta;

3) naknade za povećane troškove rada i boravka na terenu (terenski dodatak) do 100 € mjesečno, ako nije obezbijeđen smještaj i ishrana;

4) naknade za odvojeni život od porodice do 100 € mjesečno;

5) solidarne pomoći u slučaju smrti zaposlenog, člana njegove uže porodice i penzionisanog radnika do 1.500 €;

6) solidarne pomoći u slučaju teže bolesti, zdravstvene rehabilitacije, nabavke ljekova i liječenje zaposlenog ili člana njegove uže porodice do 1.000 €;

7) otpremnine kod odlaska u penziju do 1.500 €;

8) otpremnine zbog prekida radnog odnosa usljed tehnološkog viška do najnižeg iznosa utvrđenog zakonom kojim se uređuje radni odnos;

9) stipendija i kredita učenika i studenata do 200 € mjesečno;

9a) naknada za novorođeno dijete;

10) nagrada učenicima i studentima ostvarenim za postignute rezultate tokom školovanja i obrazovanja, kao i osvojenih na takmičenjima u okviru obrazovnog sistema;

11) školarine ili drugog dokumentovanog izdatka za školovanje zaposlenog, ako se radi o školovanju i stručnom usavršavanju koje je u vezi sa djelatnošću poslodavca;

12) naknada za ishranu - hranarinu koju sportistima amaterima isplaćuju sportski klubovi do 300 € mjesečno;

13) naknada za vrijeme nezaposlenosti isplaćenih na teret vanbudžetskih fondova;

14) naknada štete zbog posljedica nesreće na radu, prema odluci suda ili sudskom poravnanju, ako je naknada određena u jednokratnom iznosu;

15) sindikalne socijalne pomoći koje se isplaćuju iz sredstava sindikalne članarine članovima sindikata;

16) poklona djeci zaposlenog starosti do 15 godina do 50 € godišnje po djetetu;

17) jubilarnih nagrada za:

- 10 godina rada do 150€,

- 20 godina rada do 250€,

- 30 godina rada do 350€,

- 40 godina rada do 450€.

18) naknada koje se isplaćuju pripadnicima Vojske Crne Gore i drugim licima koja su upućena u međunarodne snage, mirovne misije i druge aktivnosti u inostranstvu, u skladu sa zakonom kojim se uređuje upotreba jedinica Vojske Crne Gore u međunarodnim snagama i učešće pripadnika civilne zaštite, policije i zaposlenih u organima državne uprave u mirovnim misijama i drugim aktivnostima u inostranstvu do iznosa koji propisuje Vlada;

19) doživotne mjesečne naknade koju ima sportista sa vrhunskim reprezentativnim rezultatom i selektor, stipendija perspektivnom sportisti, sportska invalidnina, nagrada sportisti godine, nagrada zaslužnom sportskom radniku i premija koja se dodjeljuje iz budžetskih sredstava Crne Gore, u skladu sa zakonom kojim se uređuje sport;

20) doživotne mjesečne naknade koju ima istaknuti kulturni stvaralac po osnovu tog statusa dodijeljenog u skladu sa zakonom kojim se uređuje kultura.

**Član 10 ﻿**

Stopa poreza na dohodak:

1) koji je ostvaren na osnovu prihoda iz člana 12 stav 2 tačka 1 ovog zakona iznosi:

- 0% na iznos oporezivog dohotka do 700,00€,

- 9% na iznos oporezivog dohotka od 700,01€ do 1.000,00€,

- 15% na iznos oporezivog dohotka od 1.000,01€;

2)   koji je ostvaren na osnovu prihoda iz člana 12 stav 2 tačka 2 ovog zakona iznosi:

- 9% na iznos oporezivog dohotka od 8.400,01 € do 12.000,00 €,

- 15% na iznos oporezivog dohotka od 12.000,01 €;

3) iznosi 15% od poreske osnovice za prihode iz člana 12 stav 2 tač. 3 do 8 ovog zakona.

**Član 12 ﻿**

(1) Porez na dohodak plaća se na prihode iz svih izvora, osim onih koji su izuzeti ovim zakonom.

(2) Izvore prihoda iz stava 1 ovog člana čine prihodi ostvareni po osnovu:

1) ličnih primanja;

2) samostalne djelatnosti;

3) imovine;

4) kapitala;

5) kapitalnih dobitaka;

6) prihoda od sportske djelatnosti;

7) prihoda od autorskih i srodnih prava, patenta, žiga i prihodi samostalnih stručnjaka u kulturi;

8) primanja koja nijesu zarada (u daljem tekstu: druga primanja).

(3) Dohodak predstavlja zbir oporezivih prihoda iz stava 2 ovog člana ostvarenih u poreskom periodu.

**Član 14 ﻿**

(1) Ličnim primanjima smatra se prihod koji poreski obveznik ostvari od zaposlenja.

(2) Ličnim primanjima smatraju se i prihodi ostvareni po drugom osnovu, koji su, u skladu sa ovim zakonom, upodobljeni sa radnim odnosom.

(3) Ličnim primanjima smatraju se naročito:

1) zarade, odnosno naknade zarada ostvarene u skladu sa propisima kojima se uređuje radni odnos;

2) - brisana -

3) primanja na osnovu naknada i druga primanja koja poslodavac pored zarade isplaćuje zaposlenom, iznad iznosa utvrđenog ovim zakonom;

4) naknade troškova za poslovna putovanja, ishranu i smještaj u vezi sa tim putovanjima, troškovi selidbe i naknada za upotrebu sopstvenog vozila u službene svrhe, iznad iznosa utvrđenog ovim zakonom;

5) primanja članova predstavničkih i izvršnih tijela državne, odnosno lokalne uprave;

6) primanja članova skupština, upravnih odbora, nadzornih odbora i drugih njima sličnih tijela u pravnim licima, članova povjereništava i odbora koje imaju ta tijela, stečajnih upravnika i sudija porotnika koji nemaju svojstvo službenika suda;

7) sva druga primanja po osnovu radnog odnosa i primanja koja su upodobljena sa radnim odnosima (privremeni ili povremeni poslovi i dr.).

(4) Ličnim primanjima smatraju se i primanja ostvarena u obliku bonova, novčanih potvrda, akcija ili robe, činjenjem ili pružanjem pogodnosti, opraštanjem duga, kao i pokrivanjem rashoda poreskog obveznika novčanom naknadom ili neposrednim plaćanjem.

(5) Iznos ličnih primanja iz stava 4 ovog člana predstavlja:

1) nominalna vrijednost bonova, novčanih potvrda i akcija;

2) cijena koja bi se postigla prodajom roba na tržištu;

3) naknada koja bi se postigla na tržištu za usluge odnosno pogodnosti koje se čine obvezniku;

4) novčani iznos pokrivenih rashoda.

**Član 16 ﻿**

(1) Prihodom od obavljanja samostalne djelatnosti smatra se prihod:

- ostvaren od privredne djelatnosti, slobodnih zanimanja, profesionalnih i intelektualnih usluga koje su osnovna djelatnost poreskog obveznika; i

- od drugih samostalnih djelatnosti koje nijesu osnovna djelatnost poreskog obveznika, a koje povremeno obavlja radi ostvarivanja prihoda, ako se u skladu sa ovim zakonom ne oporezuje po drugom osnovu, odnosno prihodi koji su ostvareni na osnovu ugovora o djelu koji za predmet ima samostalnu izradu ili opravku određene stvari, odnosno samostalno izvršenje određenog fizičkog ili intelektualnog posla.

(2) Slobodnim zanimanjem iz stava 1 ovog člana smatraju se profesionalne djelatnosti fizičkih lica koja su po tom osnovu osiguranici obaveznog socijalnog osiguranja u skladu sa propisima koji uređuju obavezno socijalno osiguranje.

(3) Djelatnostima slobodnih zanimanja iz stava 2 ovog člana smatra se samostalna djelatnost: zdravstvenih radnika, veterinara, advokata, notara, revizora, inženjera, arhitekata, savjetnika, konsultanata, prevodilaca, novinara i druge slične djelatnosti.

(4) Prihodom od samostalne djelatnosti smatra se i prihod od poljoprivrede i šumarstva, ako je lice koje ostvari taj prihod obveznik poreza na dodatu vrijednost.

(5) U pogledu načina vođenja poslovnih knjiga i sastavljanja finansijskih iskaza na lica koja ostvaruju prihode od samostalne djelatnosti primjenjuju se odredbe zakona kojim se uređuje računovodstvo, ako ovim zakonom nije drukčije propisano.

**Član 20**

(1) Za utvrđivanje oporezive dobiti priznaju se rashodi u iznosima utvrđenim bilansom uspjeha, u skladu sa zakonom kojim se uređuje računovodstvo, izuzev rashoda za koje je ovim zakonom propisan drukčiji način utvrđivanja.

(2) Izuzetno od stava 1 ovog člana poreskom obvezniku koji ostvaruje prihod od drugih samostalnih djelatnosti koje nijesu njegova osnovna djelatnost, koji ne dokumentuje rashode, standardni rashodi se priznaju u visini 30% od ostvarenih prihoda.

**Član 24 ﻿**

(1) Izdaci za zdravstvene, socijalne, obrazovne, naučne, vjerske, kulturne, sportske i humanitarne svrhe, smanjenje siromaštva, zaštitu životne sredine, zaštitu lica sa invaliditetom, društvenu brigu o djeci i mladima, pomoć starijim licima, zaštitu i promovisanje ljudskih i manjinskih prava, vladavinu prava, razvoj civilnog društva i volonterizma, evroatlantske i evropske integracije Crne Gore, umjetnost, tehničku kulturu, unapređenje poljoprivrede i ruralnog razvoja, održivi razvoj, zaštitu potrošača, rodnu ravnopravnost, borbu protiv korupcije i organizovanog kriminala i borbu protiv bolesti zavisnosti - priznaju se kao rashod najviše do 3% ukupnog prihoda.

(2) Izdaci iz stava 1 ovog člana priznaju se u novcu, stvarima, pravima i uslugama.

**Član 32 ﻿**

(1) Poreskom obvezniku koji otpočne obavljanje djelatnosti u privredno nedovoljno razvijenim opštinama, obračunati porez za prvih osam godina umanjuje se u iznosu od 100%.

(2) Ukupan iznos poreskog oslobođenja iz stava 1 ovog člana za period od osam godina ne može biti veći od 200.000,00 eura.

(3) Prva godina u kojoj se ostvaruje pravo na poresko oslobođenje iz stava 1 ovog člana počinje da teče danom upisa u odgovarajući registar, u skladu sa zakonom.

(4) Poreskim obveznikom, u smislu stava 1 ovog člana, ne smatra se lice koje je u periodu od tri godine koje prethode otpočinjanju obavljanja djelatnosti prestalo da postoji, odnosno prekinulo poslovanje u istoj ili sličnoj djelatnosti.

(5) Ako je poreski obveznik u periodu iz stava 1 ovog člana korisnik državne pomoći u skladu sa posebnim propisom, odnosno ostvario pravo na poresko oslobođenje za novozaposlena lica, u skladu sa posebnim propisom i/ili članom čl. 32b i 32c ovog zakona, ukupan iznos oslobođenja ne može biti veći od iznosa iz stava 2 ovog člana.

(6) Izuzetno od stava 5 ovog člana, pravo na poresko oslobođenje iz st. 1 do 5 ovog člana nema poreski obveznik koji je korisnik državne pomoći dodijeljene zbog suočavanja sa poteškoćama u poslovanju, u skladu sa posebnim propisom kojim se uređuje dodjela državne pomoći.

(7) Poresko oslobođenje iz st. 1 do 5 ovog člana ne odnosi se na poreskog obveznika koji posluje u sektoru primarne proizvodnje poljoprivrednih proizvoda, transporta, brodogradilišta, ribarstva, čelika, trgovine i ugostiteljstva, osim primarnih ugostiteljskih objekata.

**Član 37 ﻿**

(1) Prihodom od kapitala smatraju se:

1) prihodi od kamata;

2) udjeli u dobiti koje ostvare članovi uprave i zaposleni u novcu ili akcijama;

3) prihodi od korišćenja imovine i usluga od strane vlasnika i suvlasnika kapitala za njihove privatne potrebe;

4) dividende i udjeli u dobiti.

(2) Prihodom od kapitala smatraju se i primanja po osnovu akcija i učešća u kapitalu članova uprave i zaposlenih u društvu kapitala, a koje dobiju ili kupe pod povlašćenim uslovima.

(3) Kod utvrđivanja oporezivog dohotka od kapitala troškovi se ne priznaju.

(4) Nepokretnostima iz stava 1 ovog člana smatraju se: zemljište, zgrade, stambene i poslovne jedinice zgrada i drugi građevinski objekti.

**Član 37a ﻿**

(1) Kapitalnim dobitkom smatra se prihod ostvaren prodajom imovine i to nepokretnosti, udjela u pravnom licu i hartija od vrijednosti (u daljem tekstu: imovina).

(2) Oporezivi prihod po osnovu kapitalnog dobitka predstavlja razliku između prodajne i nabavne cijene imovine iz stava 1 ovog člana.

(3) Negativna razlika iz stava 2 ovog člana predstavlja kapitalni gubitak.

**Član 37d**

(1) Nabavnom cijenom nepokretnosti iz člana 37b ovog zakona smatra se cijena po kojoj je poreski obveznik stekao nepokretnost, odnosno cijena nepokretnosti koju je utvrdio poreski organ prilikom sticanja te nepokretnosti, u skladu sa zakonom kojim se uređuje porez na promet nepokretnosti.

(2) Nabavnu cijenu nepokretnosti koju je obveznik sam izgradio čini iznos troškova izgradnje te nepokretnosti.

(3) Ako je poreski obveznik stekao nepokretnost po osnovu poklona ili nasledja, pod nabavnom cijenom smatra se cijena po kojoj je poklonodavac, odnosno ostavilac stekao tu nepokretnost.

(4) Nabavna cijena nepokretnosti iz st. 1, 2 i 3 ovog člana usklađuje se godišnje sa rastom cijena na malo od dana sticanja do dana prodaje nepokretnosti, a prema podacima organa uprave nadležnog za poslove statistike.

(5) Ako se nabavna cijena ne može utvrditi na način iz st. 1, 2 i 3 ovog člana nabavnu cijenu nepokretnosti predstavlja 80% od prodajne cijene.

**Član 37n**

(1) Drugim primanjima iz člana 12 stav 2 tačka 8 ovog zakona smatraju se:

1) nagrade, novčane pomoći, naknade troškova i davanja fizičkim licima koja nijesu zaposlena kod isplatioca prihoda:

2) primanja iz člana 5a ovog zakona.

(2) Primanja iz stava 1 tačka 1 ovog člana ne predstavljaju obavezu protivusluge i nijesu oporezovana po drugom osnovu ili nijesu izuzeti od oporezivanja, niti predstavljaju oslobađanje od plaćanja poreza po tom osnovu.

**Član 42 ﻿**

(1) Porez na dohodak obračunava se godišnje.

(2) Poreski obveznik sam obračunava porez na dohodak u poreskoj prijavi.

(3) Porez na dohodak obračunava se po stopama iz člana 10 stav 1 tačka 2 i člana 10a ovog zakona.

(4) Porez na dohodak utvrđuje se prema poreskoj osnovici iz člana 8 ovog zakona, s tim što se od ukupno obračunatog poreza odbija iznos poreza plaćenog u vidu akontacija po svim izvorima prihoda.

(5) Porez na dohodak plaća se istovremeno sa podnošenjem poreske prijave.

(6) Ako je poreski obveznik tokom godine, u obliku akontacije, platio više poreza nego što je dužan po poreskoj prijavi, više plaćeni porez vraća mu se na njegov zahtjev ili se uračunava u akontaciju za naredni poreski period.

**Član 43 ﻿**

(1) Poreski obveznik poreza na dohodak dužan je da, po isteku poreskog perioda, nadležnom poreskom organu podnese poresku prijavu.

(2) Poreska prijava podnosi se do kraja aprila tekuće godine za prethodnu godinu.

(3) Oblik i sadržinu poreske prijave propisuje ministarstvo nadležno za poslove finansija.

(4) Poresku prijavu dužan je da podnese rezident koji ostvari dohodak:

1) od samostalne djelatnosti za koju se plaća porez po stvarnom dohotku;

2) od imovine;

3) od kapitalnih dobitaka;

4) iz inostranstva;

5) po osnovu ličnih primanja ostvarenih kod dva ili više poslodavaca, odnosno isplatilaca primanja, a čiji je ukupan mjesečni bruto iznos iznad 700 €, prema stopama iz člana 10 stav 1 ovog zakona;

6) od sportske djelatnosti;

7) od autorskih i srodnih prava, patenta, žiga i prihoda samostalnog stručnjaka u kulturi.

(5) Poreski obveznik koji iznajmljuje sobe, apartmane, kuće i stanove za odmor putnicima i turistima, a posjeduje odobrenje za rad izdato od nadležnog organa podnosi poresku prijavu bez obzira da li je u poreskom periodu ostvario prihode.

(6) Nerezident podnosi poresku prijavu za prihode ostvarene u Crnoj Gori za koje nije predviđeno plaćanje poreza po odbitku.

(7) Poreska prijava se podnosi u jednom primjerku neposredno, putem pošte ili elektronskim putem.

**Član 48 ﻿**

(1) Poreski obveznik, tokom godine, porez na prihod od samostalne djelatnosti plaća u vidu mjesečnih akontacija, čiju visinu određuje na osnovu visine poreza na dohodak od samostalne djelatnosti iz poreske prijave za prethodnu godinu.

(2) Akontacija iz stava 1 ovog člana plaća se do kraja tekućeg mjeseca za prethodni mjesec, u visini 1/12 poreske obaveze za prethodnu godinu.

(3) Akontacija plaćenog poreza iz stava 2 ovog člana smatra se kreditom u odnosu na obavezu po poreskoj prijavi.

(4) Poreski obveznik koji u toku godine otpočne sa obavljanjem djelatnosti, akontaciju poreza na prihod od samostalne djelatnosti određuje na osnovu procjene ostvarenja prihoda za tu godinu.

(5) Izuzetno od stava 1 ovog člana, porez na prihode ostvarene od drugih samostalnih djelatnosti i na osnovu ugovora o djelu iz člana 16 stav 1 alineja 2 ovog zakona obračunava, obustavlja i uplaćuje isplatilac prihoda pri svakoj isplati, po stopi od 15% na poresku osnovicu, koja predstavlja razliku između ostvarenih prihoda i rashoda iz člana 20 stav 2 ovog zakona.

**Član 49 ﻿**

(1) Obvezniku poreza na prihode od samostalne djelatnosti, čiji je ukupan promet u godini koja prethodi godini za koju se utvrđuje porez, odnosno čiji je planirani promet kada počinje da obavlja djelatnosti manji od 18.000 Eura, može se, na njegov zahtjev, priznati da porez plaća u godišnjem paušalnom iznosu.

(2) Bliže kriterijume za određivanje visine poreza iz stava 1 ovog člana i poresku skalu za plaćanje poreza propisuje ministarstvo nadležno za finansije.

(3) Porez iz stava 1 ovog člana plaća se mjesečno, do kraja tekućeg mjeseca za prethodni mjesec, u visini 1/12 poreske obaveze utvrđene poreskom skalom iz stava 2 ovog člana.

(4) Zahtjev iz stava 1 ovog člana podnosi se do kraja tekuće godine za narednu godinu, a u slučaju otpočinjanja sa obavljanjem djelatnosti u toku godine zahtjev se podnosi u roku od pet dana od dana registracije za obavljanje djelatnosti.

(5) Obveznici iz stava 1 ovog člana dužni su da vode poslovne knjige o ostvarenom prometu.

(6) Ako poreski organ ocijeni da je zahtjev iz stava 1 ovog člana osnovan donijeće poresko rješenje u roku od 15 dana od dana podnošenja zahtjeva.

(7) Izuzetno od stava 3 ovog člana poreski obveznici koji samostalnu djelatnost obavljaju sezonski, a ne duže od šest mjeseci, porez plaćaju do petog u mjesecu za tekući mjesec.

(8) Izuzetno od stava 1 ovog člana, obvezniku koji obavlja djelatnost: advokatsku, notarsku, revizorsku, računovodstvenu, zdravstvenu, konsultantsku, projektantsku, geometra, javnog izvršitelja, drugih profesionalnih i intelektualnih zanimanja, frizersku, bilijar klubova, zabavnih igara, trgovine na malo i veliko, ugostiteljstva, hotelijerstva, finansijskog posredovanja i aktivnosti u vezi s nekretninama, osim trgovinske i ugostiteljske djelatnosti koja se obavlja na tezgi, u privremenom objektu, sličnom montažnom ili pokretnom objektu, ne može se priznati pravo da porez plaća u godišnjem paušalnom iznosu.

**Član 50 ﻿**

(1) Isplatilac prihoda od kapitala dužan je da obračuna, obustavi i uplati porez na prihod od kapitala istovremeno sa isplatom prihoda.

(2) Porez na prihode od kapitala obračunava se po stopi od 15%.

**Član 53a ﻿**

(1) Novčanom kaznom od 2.000 eura do 20.000 eura kazniće se za prekršaj pravno lice, ako:

1) kao isplatilac prihoda na koje se plaća porez na dohodak, porez na prihode ne obračuna, netačno obračuna, ne obustavi ili ne uplati prilikom svake isplate prihoda (čl. 46, 46a, 49a, 50, 50b, 50c i 50d);

2) kao poslodavac, odnosno isplatilac ličnih primanja poreskom organu i zaposlenom u propisanom roku ne dostavi podatke o isplaćenim ličnim primanjima zaposlenih, obustavljenom i uplaćenom porezu na ta lična primanja ili izvještaje i druge evidencije koje su bitne za obračun poreza na lična primanja (član 47 st. 1 i 2);

2a) kao poslodavac ne dostavi nadležnom poreskom organu u propisanom roku izvještaj o obračunatim i plaćenim porezima i doprinosima (član 47 stav 3 i član 60i);

(2) Za prekršaj iz stava 1 ovog člana kazniće se i odgovorno lice u pravnom licu, državnom organu, organu državne uprave, odnosno organu lokalne samouprave i lokalne uprave, novčanom kaznom od 500 eura do 1.000 eura.

(3) Novčanom kaznom od 1.000 eura do 6.000 eura kazniće se za prekršaj preduzetnik, ako:

1) nadležnom poreskom organu do kraja aprila tekuće godine za prethodnu godinu ne podnese poresku prijavu, netačno obračuna ili ne uplati porez istovremeno sa podnošenjem poreske prijave (član 42, član 43 st. 1 i 2 i član 60h);

2) akontaciju poreza na prihode od samostalne djelatnosti ne plati u propisanom roku (član 48);

3) poresku obavezu utvrđenu u paušalnom iznosu ne plati u propisanom roku (član 49 st. 3 i 7);

4) ne vodi poslovne knjige o ostvarenom prometu (član 49 stav 5).

(4) Za prekršaj iz stava 3 ovog člana preduzetniku se, uz novčanu kaznu, može izreći i zaštitna mjera zabrane obavljanja djelatnosti, u trajanju od jednog do tri mjeseca.

**Član 53v ﻿**

Novčanom kaznom od 500 eura do 2.000 eura kazniće se za prekršaj fizičko lice, ako:

1) nadležnom poreskom organu, do kraja aprila tekuće godine za prethodnu godinu, ne podnese poresku prijavu za porez na dohodak, netačno obračuna ili ne uplati porez istovremeno sa podnošenjem poreske prijave (član 42 i član 43 st. 1 i 2);

2) kao rezidentni poreski obveznik zaposlen u diplomatskom ili konzularnom predstavništvu strane države, u međunarodnoj organizaciji, u kancelariji ili organizaciji koja na teritoriji Crne Gore uživa diplomatski imunitet i rezidentni poreski obveznik koji ostvaruje primanja iz druge države ne obračuna i ne uplati porez u predviđenom roku (član 46 st. 5 i 6);

3) ne obračuna, netačno obračuna, ne obustavi ili ne uplati porez na prihod, prilikom svake naplate i istovremeno s naplatom prihoda (član 49a).